Document ID: 32014R1223

IZVEDBENA UREDBA KOMISIJE (EU) št. 1223/2014
z dne 14. novembra 2014
o spremembi Uredbe (EGS) št. 2454/93 v zvezi s poenostavljenim zaključkom postopka aktivnega oplemenitenja
(Besedilo velja za EGP)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe Sveta (EGS) št. 2913/92 z dne 12. oktobra 1992 o carinskem zakoniku Skupnosti (1) in zlasti člena 247 Uredbe,
ob upoštevanju naslednjega:
(1)
Člen 544 Uredbe Komisije (EGS) št. 2454/93 (2) omogoča poenostavitev zaključka postopka aktivnega oplemenitenja. V skladu s to poenostavitvijo se za določeno uvozno blago šteje, da je bilo ponovno izvoženo ali izvoženo, čeprav je bilo dejansko dano na trg Unije brez naknadne carinske deklaracije in plačila uvoznih dajatev.
(2)
Člen 544(c) Uredbe (EGS) št. 2454/93 zajema dostavo civilnih zračnih plovil. Poenostavitev zaključka postopka aktivnega oplemenitenja v zvezi s civilnimi zračnimi plovili krepi konkurenčnost letalske industrije na mednarodni ravni in prispeva k ustvarjanju dodane vrednosti v Uniji.
(3)
Področje uporabe člena 544(c) Uredbe (EGS) št. 2454/93 bi bilo treba razširiti na vojaška zračna plovila, tako da bi se zanje uporabljal poenostavljen zaključek postopka aktivnega oplemenitenja na enak način kot za civilna zračna plovila.
(4)
Zato bi bilo treba Uredbo (EGS) št. 2454/93 ustrezno spremeniti.
(5)
Ukrepi iz te uredbe so v skladu z mnenjem Odbora za carinski zakonik -
SPREJELA NASLEDNJO UREDBO:
Člen 1
V členu 544 Uredbe (EGS) št. 2454/93 se točka (c) nadomesti z naslednjim:
„(c)
dostava zračnih plovil; kljub temu pa nadzorni urad dovoli zaključek postopka, ko je uvozno blago prvič uporabljeno za izdelavo, popravilo, spremembo ali preureditev zračnih plovil ali delov zanje, pod pogojem, da imetnikove evidence omogočajo preverjanje pravilne uporabe in izvedbe postopkov;“
Člen 2
Ta uredba začne veljati dvajseti dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 14. novembra 2014

Labels: 3
5